ธนารักษ์จ่อขึ้นค่าที่ราชพัสดุทั่วประเทศ
กรมธนารักษ์ เผยการปรับปรุงมูลค่าที่ราชพัสดุทั่วประเทศให้เป็นไปตามราคาประเมินที่ดินปัจจุบัน
6 ก.ค. 2555

กรมธนารักษ์ เผยการปรับปรุงมูลค่าที่ราชพัสดุทั่วประเทศให้เป็นไปตามราคาประเมินที่ดินปัจจุบัน
นายนริศ ชัยสูตร อธิบดีกรมธนารักษ์ กล่าวว่า คณะรัฐมนตรีได้รับทราบรายงานการเงินรวมภาครัฐประจำปีงบ ประมาณ พ.ศ. 2553 ซึ่งสินทรัพย์ไม่หมุนเวียนส่วนใหญ่เป็นที่ราชพัสดุของกรมธนารักษ์ มีมูลค่าสูงถึง 3.36 ล้านล้านบาท แต่มูลค่าดังกล่าวยังไม่สะท้อนความเป็นจริง เนื่องจากการประเมินดังกล่าวยังใช้ราคาประเมินที่ดินเก่า
ดังนั้น ได้มีการสั่งการปรับปรุงมูลค่าที่ดินราชพัสดุให้เป็นปัจจุบัน แต่เนื่องจากมีการเลื่อนการประกาศรอบบัญชีราคาประเมินทุนทรัพย์ที่ดินออกไปครึ่งปี จึงได้ชะลอการดำเนินงานไว้ก่อน
อย่างไรก็ตาม ขณะนี้มีการประกาศใช้บัญชีกำหนดราคาประเมินทุนทรัพย์ที่ดินและบัญชีกำหนดราคาประเมินทุนทรัพย์โรงเรือนสิ่งปลูกสร้าง รอบบัญชี พ.ศ. 2555-2558 ตั้งแต่วันที่ 1 ก.ค. 2555 แล้ว 
ดังนั้น กรมธนารักษ์จึงได้สั่งการให้สำนักงานธนารักษ์พื้นที่โดยส่วนประเมินราคาทรัพย์สินในเขตรับผิดชอบ จัดทำข้อมูลมูลค่าที่ราชพัสดุทุกประเภทตามราคาประเมินทุนทรัพย์ที่ดินที่ได้ประกาศใช้ในรอบบัญชีใหม่ให้ครบถ้วนเป็นปัจจุบัน ทั้งนี้เพื่อสะท้อนมูลค่าทรัพย์สินของรัฐที่เป็นปัจจุบัน และเพื่อประกอบการรายงานคณะรัฐมนตรีครั้งต่อไป